ยูโอบีปันผลกองทองแนะทยอยลงทุนต่อ
บลจ.ยูโอบี จ่อปันผลกองทุนทองคำแนะทยอยลงทุน ลดความผันผวนของราคา
24 ส.ค. 2555

บลจ.ยูโอบี จ่อปันผลกองทุนทองคำแนะทยอยลงทุน ลดความผันผวนของราคา
นายวนา พูลผล ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ยูโอบี (ไทย) เปิดเผยว่า กองทุนเปิดยูโอบี สมาร์ท โกลด์ ฟันด์ ชนิดจ่ายเงินปันผล (UOBSGD) จะจ่ายเงินปันผลจากผลดำเนินงานระหว่างวันที่ 31 ส.ค. 255431 ก.ค. 2555 โดยจะปิดสมุดทะเบียนผู้ถือหน่วยลงทุนและหยุดทำการขายและรับซื้อคืนหน่วยลงทุนชั่วคราว ในวันที่ 24 ส.ค. 2555 เพื่อพิจารณาจ่ายเงินปันผลในวันที่ 14 ก.ย. 2555 
“กองทุนยังได้รับความสนใจ แม้ราคาทองคำจะผันผวนมาตั้งแต่ต้นปี แต่ยังมีหลายปัจจัยหนุน นักลงทุนจึง อาจทยอยลงทุนได้ อีกทั้งนักวิเคราะห์จากสถาบันการเงินชั้นนำคาดการณ์ราคาทองคำโลกในสิ้นปีนี้อาจจะสูงถึง 2,000 เหรียญสหรัฐต่อออนซ์” นายวนา กล่าว
สำหรับผลดำเนินงานย้อนหลังของกองทุน ณ วันที่ 27 ก.ค. 2555 ย้อนหลัง 3 เดือนติดลบ 0.21% ดัชนีเปรียบเทียบติดลบ 0.28% ย้อนหลัง 6 เดือนติดลบ 6.56% ดัชนีลบ 4.92% ย้อนหลัง 12 เดือน บวก 3.68% ดัชนีบวก 5.25% ตั้งแต่ต้นปีบวก 2.29% ดัชนีบวก 5.60% ตั้งแต่ตั้งกองทุนบวก 26.44% ดัชนีบวก 30.91%
ด้านตลาดหุ้นไทยปรับตัวขึ้น 3 สัปดาห์ติดต่อกันยืนเหนือ 1,220 จุด ได้โดยไม่มีปัจจัยใหม่หนุน ซึ่งการแก้ปัญหาวิกฤตหนี้ยุโรปยังมีภาพรวมที่อ่อนแอและน่าจะส่งผลกดดันตลาดได้เป็นระยะๆ